CELEX: 22018D0865
Language: da
Date: 2018-05-31 00:00:00
Title: AVS-EU-Ministerrådets afgørelse nr. 1/2018 af 31. maj 2018 om revisionen af bilag Ic til AVS-EU-partnerskabsaftalen [2018/865]

13.6.2018   
            
            
               DA
            
            
               Den Europæiske Unions Tidende
            
            
               L 148/7
            
         AVS-EU-MINISTERRÅDETS AFGØRELSE Nr. 1/2018
   af 31. maj 2018
   om revisionen af bilag Ic til AVS-EU-partnerskabsaftalen [2018/865]
   AVS-EU-MINISTERRÅDET HAR —
   under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater (1) (»AVS-EU-partnerskabsaftalen«), som senest ændret, særlig artikel 15, stk. 2, sammenholdt med artikel 100, og
   ud fra følgende betragtninger:
   
               (1)
            
            
               I overensstemmelse med AVS-EU-partnerskabsaftalens artikel 15, stk. 2, har Ministerrådet bl.a. til opgave at træffe de afgørelser, der er nødvendige for at sikre en effektiv og virkningsfuld gennemførelse af aftalen.
            
         
               (2)
            
            
               I henhold til AVS-EU-partnerskabsaftalens artikel 100 kan visse bilag revideres, revurderes og/eller ændres af Ministerrådet på basis af en henstilling fra AVS-EU-Udvalget for Samarbejde med henblik på Udviklingsfinansiering.
            
         
               (3)
            
            
               Bilag Ic til AVS-EU-partnerskabsaftalen bør revideres med henblik på at omfordele midler mellem samarbejdsinstrumenter under Den Europæiske Udviklingsfond til fordel for instrumentet for det interne AVS-samarbejde og tværregionale samarbejde. De omfordelte midler skal bidrage til finansieringen af Spotlight-initiativet og Det Globale Partnerskab for Uddannelse (GPE). Spotlight-initiativet er en fælles global EU-FN-indsats, der har til formål at forebygge og reagere på vold mod kvinder og piger i udvalgte lande. Spotlight-initiativet vil på grundlag af dokumentation fokusere på særlige former for seksuel og kønsbaseret vold, der er almindelig udbredt eller særlig markant i bestemte regioner, og derved bidrage til opnåelsen af bæredygtigt udviklingsmål 5, »Ligestilling mellem kønnene«. Det overordnede mål med GPE er på globalt og nationalt plan at mobilisere kræfter til at sikre adgang til uddannelse og læring af høj kvalitet for alle gennem inkluderende partnerskaber, fokus på effektive uddannelsessystemer og finansiering af grundlæggende uddannelse. Begge initiativer er i overensstemmelse med AVS-EU-partnerskabsaftalen og 2030-dagsordenen for bæredygtig udvikling, der fremmer en mere sammenhængende tilgang til menneskelig udvikling. For så vidt angår uddannelse indebærer denne tilgang mere støtte til inkluderende og retfærdig uddannelse af høj kvalitet for alle samt livslang læring (bæredygtigt udviklingsmål 4) med stærkt fokus på fremme af ligestilling mellem kønnene (bæredygtigt udviklingsmål 5) —
            
         VEDTAGET DENNE AFGØRELSE:
   Artikel 1
   1.   Med henblik på at opfylde programmeringsbehovene omfordeles midler under Den Europæiske Udviklingsfond mellem de bevillinger til samarbejdsinstrumenter, der er anført i bilag Ic til AVS-EU-partnerskabsaftalen.
   2.   Et beløb på 425 mio. EUR omfordeles fra den almindelige reserve til nationale og regionale vejledende programmer, der er omhandlet i bilag Ic, punkt 2, litra a), til fordel for det interne AVS-samarbejde og tværregionale samarbejde, som er omhandlet i nævnte bilags punkt 2, litra b):
   
               —
            
            
               et beløb på 350 mio. EUR bevilges til Spotlight-initiativet
            
         
               —
            
            
               et beløb på 75 mio. EUR bevilges til Det Globale Partnerskab for Uddannelse.
            
         Artikel 2
   Som følge af omfordelingen af midler efter artikel 1 affattes bilag Ic, punkt 2, litra a) og b), til AVS-EU-partnerskabsaftalen således:
   
               »a)
            
            
               23 940 mio. EUR afsættes til finansiering af nationale og regionale vejledende programmer. Bevillingen anvendes til:
               
                           i)
                        
                        
                           de nationale vejledende programmer for de enkelte AVS-stater i overensstemmelse med artikel 1-5 i denne aftales bilag IV om gennemførelses- og forvaltningsprocedurer
                        
                     
                           ii)
                        
                        
                           de regionale vejledende programmer for støtte til regionalt og tværregionalt samarbejde og regional integration af AVS-staterne i overensstemmelse med artikel 6-11 i denne aftales bilag IV om gennemførelses- og forvaltningsprocedurer.
                        
                     
         
               b)
            
            
               4 015 mio. EUR afsættes til finansiering af internt AVS-samarbejde og tværregionalt samarbejde med mange af eller alle AVS-staterne i overensstemmelse med artikel 12, 13 og 14 i denne aftales bilag IV om gennemførelses- og forvaltningsprocedurer. Denne beløbsramme omfatter støtte til fælles institutioner og organer, der er oprettet i medfør af denne aftale. Den skal også dække støtte til afholdelse af driftsudgifter for AVS-sekretariatet omhandlet i punkt 1 og 2 i protokol nr. 1 om de fælles institutioners driftsomkostninger.«
            
         Artikel 3
   Denne afgørelse træder i kraft på dagen for vedtagelsen.
   
      Udfærdiget i Lomé, den 31. maj 2018.
      
         
            På AVS-EU-Ministerrådets vegne
         
         K. JOHNSON SMITH
         
            Formand
         
      
   
   
      (1)  EFT L 317 af 15.12.2000, s. 3.